SET เช้ารีบาวด์ 12 จุด แรงซื้อกลับ “บิ๊กแคป” หลังลงลึก
SET เปิดเช้ารีบาวด์ 12 จุด รับแรงซื้อกลับ “บิ๊กแคป” หลังลงลึก คลายกังวลภาคเงินโลก ให้แนวต้าน 1,565-1,570 จุด แนวรับ 1,545-1,550 จุด
SET เปิดเช้ารีบาวด์ 12 จุด รับแรงซื้อกลับ “บิ๊กแคป” หลังลงลึก คลายกังวลภาคเงินโลก ให้แนวต้าน 1,565-1,570 จุด แนวรับ 1,545-1,550 จุด
17 มี.ค. 2566

ผู้สื่อข่าวรายงานว่า ดัชนีตลาดหุ้นไทย ณ เวลา 10:01 น. อยู่ที่ 1,566.53 จุด บวก 11.88 จุด หรือ 0.76% สูงสุดที่ 1,567.07 จุด ต่ำสุดที่ 1,563.53 จุด มูลค่าการซื้อขาย 2.57 พันล้านบาท
บล.กรุงศรี ระบุในบทวิเคราะห์วันนี้ (17 มี.ค.66) ประเมิน SET รีบาวด์ขึ้นแนวต้าน 1,560 – 1,565 จุด ตอบรับธนาคารกลางสวิตเซอร์แลนด์ให้ความช่วยเหลือแก่ Credit Suisse Bank รวมถึงหลายธนาคารในสหรัฐอัดฉีดเงิน 3 หมื่นล้านดอลลาร์เสริมสภาพคล่องให้กับ First Republic Bank ส่งผลให้ Sentiment การลงทุนดีขึ้น
นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยวันนี้คาดว่าจะรีบาวด์ ตามทิศทางตลาดหุ้นเอเชีย ซึ่งเป็นไปตามทิศทางเดียวกับตลาดหุ้นสหรัฐเมื่อคืนนี้ที่ปรับตัวขึ้น หลังจากมีรายงานการอัดฉีดสภาพคล่องของธนาคารใหญ่ในสหรัฐราว 2  หมื่นล้านดอลลาร์ให้กับ First Repluclic Bank (FRB) ประกอบกับการเข้ามาช่วยของธนาคารกลางสวิสแก่ธนาคารเครดิต สวิส
โดยปัจจัยดังกล่าวทำให้ตลาดเริ่มคลายความกังวลลงมาบ้างในเรื่องของวิกฤตภาคการเงินโลก ส่งผลให้ Sentiment การลงทุนกลับมาดีขึ้น และตลาดกลับมาเปิดรับความเสี่ยง
อย่างไรก็ตามยังคงติองติดตามการประชุมธนาคารกลางสหรัฐ (เฟด) ในสัปดาห์หน้าว่าจะมีการปรับขึ้นดอกเบี้ยและส่งสัญญาณออกมาว่าอย่างไร โดยให้แนวต้าน 1,565-1,570 จุด แนวรับ 1,545-1,550 จุด